आर्मीलाई हराउँदै मधेश प्रदेशले जित्यो केपी ओली कपको उपाधि
एकातर्फ प्लेइङ ११ मा राष्ट्रिय क्रिकेट टोलीबाट खेलिसकेका १० खेलाडी । अर्कोतर्फ बामे सर्दै गरेको मधेश प्रदेशको टिम । पोखरा रंगशाला क्रिकेट मैदानमा शुक्रबार त्रिभुवन आर्मी क्लबसँग मधेशको प्रतिस्पर्धा एकतर्फी हुने धेरैको आकलन थियो ।
पोखरा — एकातर्फ प्लेइङ ११ मा राष्ट्रिय क्रिकेट टोलीबाट खेलिसकेका १० खेलाडी । अर्कोतर्फ बामे सर्दै गरेको मधेश प्रदेशको टिम । पोखरा रंगशाला क्रिकेट मैदानमा शुक्रबार त्रिभुवन आर्मी क्लबसँग मधेशको प्रतिस्पर्धा एकतर्फी हुने धेरैको आकलन थियो ।दर्शकको साथ पाएको मधेशले अन्ततः पहिलो केपी ओली कप टी–२० क्रिकेटको फाइनलमा आर्मीलाई ११ रनले हराएर इतिहास रचेको छ ।१ सय ३६ रनको लक्ष्य पाएको आर्मीले २० ओभरमा ७ विकेट गुमाउँदै १ सय २४ रन बनायो । ओपनर सन्तोष कार्कीले १३ बलमा तीन चौकासहित १६ रन जोडे । उनलाई पाँचै ओभरको चौथो बलमा प्रदीप पासवानले पेभेलियन फर्काए । आर्मीको प्लेइङ ११ मा राष्ट्रिय टिमबाट नखेलेका सन्तोष एक्लो थिए । कप्तान विनोद भण्डारीले सम्हालिँदै ३० बलमा ५ चौकासहित सर्वाधिक ३२ रन बनाए ।राष्ट्रिय टोलीका कप्तान रोहित पौडेललाई मध्यम गतिका बलर प्रतीक यादवले आठौं ओभरको तेस्रो बलमा ५ रनमै क्याचआउट गराए । रोहितले कुनै खेलमा १० भन्दा बढी रन लिन सकेनन् । फाइनलमा आर्मीका ब्याटर चल्नै सकेनन् । मधेशको जितमा ११ औं ओभरको ‘टर्निङ प्वाइन्ट’ ले भूमिका खेल्यो । कप्तान हरिशंकर साहले आर्मीका कप्तान विनोदलाई पहिलो बलमा एलबीडब्लू आउट गरे । एक बलपछि बसिर अहमद पनि २ रनमा एलबीडब्लू आउट भए । ओभरको पाँचौं बलमा शून्यमा बोल्ड हुँदा विष्फोटक ब्याटर कुशल मल्ल मैदान प्रवेश गरेपछि आर्मी लयमा फर्किने अनुमान गलत साबित भयो ।हरिशंकरको अर्को ओभरमा राजेश पुलामी आउट हुँदा ३ रनभन्दा जोड्न सकेनन् । भीम सार्की २१ बलमा २ चौका र १ छक्कासहित २२ रनमा आउट भए । उनी प्रदीप पासवानको बलमा आउट भए । अलराउन्डर बसिर अहमद प्रदीपकै बलमा २ रनमै पेभेलियन फर्किनुपर्‍यो । अन्तिम विकेटका लागि सोमपाल कामी र विवेक यादवले इनिङ्स सम्हाल्ने प्रयास गरे पनि मधेशले सफल हुन दिएन । विवेकले २५ र सोमपालले १६ रन बनाए । हरिशंकरले ४ ओभरमा १९ रन खर्चिएर ४ विकेट लिए । उनी प्लेयर अफ द म्याच भए । प्रदीपले २ र प्रतीक यादवले १ विकेट लिए ।टस जितेको मधेश प्रदेशले २० ओभरमा ८ विकेट गुमाई १ सय ३५ रन बनाएको हो । सातौं विकेटका लागि क्रिजमा छिरेका विशाल पटेलले ३२ बलमा ३ चौका र ३ छक्का प्रहार गर्दै सर्वाधिक ४९ रनको अविजित इनिङ्स खेले । ओपनर तथा कप्तान हरिशंकर साहले २१ बलमा ३ चौका र २ छक्का मदतमा २७ रन बनाए । उनी विवेक यादवको बलमा क्याचआउट भए ।अर्का ओपनर अनिलकुमार साहले एक छक्का प्रहार गरे पनि सोमपाल कामीको धरापमा परे । इमरान खान शाहब आलमको बलमा आउट भए । उनले ८ रन जोड्दा ३ रन बनाएका मायन यादव पनि शाहबकै बलमा बोल्ड भए । ९ रन बनाएका पवन सर्राफ भने विवेक यादवको बलमा आउट भए । हिमांशु दत्त १४ रन जोडेर बसिर अहमदको बलमा बोल्ड भए । विशाल सुस्लिङ (१०) भने विवेक यादवको बलमा बोल्ड भए । विवेककै बलमा रुपेश सिंह डकआउट भए । प्रदीप पासवनले ४ रन बनाए ।राष्ट्रियस्तरको प्रतियोगितामा मधेशले उपाधि जितेको यो पहिलोपल्ट हो । मधेशले सेमिफाइनलमा एपीएफ र आर्मीले वाग्मतीलाई हराएर फाइनल पुगेका थिए । मधेश प्रदेशले ५ लाख र उपविजेता आर्मीले २ लाख ५० हजार रुपैयाँ प्राप्त गरेका छन् ।प्रतियोगितामा म्यान अफ द सिरिजको उपाधि मधेशका हरिशंकर साह भए । उनले ३० हजार रुपैयाँ प्राप्त गरे । कुल १० विकेट लिएका वाग्मती प्रदेशका सन्दीप लामिछाने उत्कृष्ट बलर र १ सय ७० रन जोड्न सफल वाग्मतीकै रित गौतम उत्कृष्ट ब्याटर घोषित भए । उनीहरूले जनही २० हजार पाए । प्रतियोगितामा तीन विभागीय, सात प्रदेश र आयोजक मदन भण्डारी स्पोर्ट्स एकेडेमीका २ गरी १२ टिम सहभागी थिए ।